de Victor Bratu 15.5.2015

Avocatul Poporului a ridicat vineri la Curtea Constituțională o excepție de neconstituționalitate în legătură cu Ordonanța de Urgență 8/2015, care reglementează impozitarea bacșișului.

Avocatul Poporului susține că respectiva ordonanţă “actul normativ este neconstituțional în ansamblul său întrucât afectează accesul liber la justiție, dreptul persoanei vătămate de o autoritate publică de a obține repararea pagubei, condițiile restrângerii exercițiului unor drepturi și libertăți precum și libertatea economică ale persoanelor vizate de ipoteza normei legale criticate”.

De menționat, la ora la care Avocatul Poporului sesiza CCR, la Ministerul de Finanțe ministrul Orlando Teodorovici organiza consultări cu actorii relevanți din piață pe tema prevederilor legale referitoare la fiscalizarea bacșișului.

Principala obiecție a Avocatului Poporului față de ordonanța emisă de guvern este legată de faptul că textul aprobat de guvern oferă agentului economic sancționat de ANAF cu închiderea unității posibilitatea achitării unei sume de 10 ori valoarea amenzii aplicate pentru ca sancțiunea închiderii să nu se mai aplice.

În situația în care agentul economic contestă și câștigă în instanță împotriva ANAF, suma plătită nu se returnează celui amendat.